**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Իրավական ակտի անհրաժեշտությունը (նպատակը)**

ՀՀ կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու անհրաժեշտությունը բխում է երեխաների պաշտպանության համակարգում իրականացված բարեփոխումներից:

* 1. **Կարգավորման հարաբերությունների ներկա վիճակը և առկա խնդիրները**

Ներկայում պետական համակարգում առկա է 5 մանկատուն, որից երկուսը ընդհանուր տիպի, երեքը՝ մասնագիտացված են: Մանկատներն իրականացնում են օրենքով սահմանված կարգով առանց ծնողական խնամքի մնացած երեխաների շուրջօրյա խնամքը, երեխաների իրավունքների և օրինական շահերի պաշտպանությունը: Ապահովում են՝ երեխաներին սննդով, հագուստով, սպիտակեղենով, կոշկեղենով, անկողնային և անձնական հիգիենայի պարագաներով: Նրանց տրամադրում են սոցիալ-հոգեբանական օգնություն, առաջնային բժշկական օգնություն և սպասարկում, իրավական խորհրդատվության տրամադրում, պրոթեզաօրթոպեդիկ և վերականգնողական պարագաներով ուղղորդում՝ բժշկասոցիալական փորձաքննության, հիվանդանոցային բժշկական օգնության և սպասարկում իրականացնող կազմակերպություն, ինչպես նաև իրականացնում են ուսումնադաստիարակչական ծառայությունների, ազատ ժամանցի և սոցիալական ներառմանն ուղղված՝ Հայաստանի Հանրապետության օրենսդրությամբ սահմանված այլ միջոցառումներ:

ՀՀ աշխատանքի և սոցիալական հարցերի նախարարի 2016 թվականի փետրվարի 29-ի N 29-Ա/1 հրամանի N 2 հավելվածով հաստատվել է նախարարության ենթակայությանը հանձնված խնամք և սպասարկում իրականացնող պետական ոչ առևտրային կազմակերպությունների կառուցվածքային բաժանումներում ներառված պաշտոնների անձնագրերը: Երեխաների խնամքի բարելավման նպատակով պաշտոնների անձնագրերում ներառվել են մի շարք գործառույթներ, որոնք մինչ այդ չեն իրականացվել տվյալ պաշտոնը զբաղեցնողների կողմից: 2016-ից առ այսօր մանկատան աշխատակազմը իրականացնում է առավել ծանրաբեռնված աշխատանք, որի արդյունքում մինչ այս չի իրականացվել աշխատավարձի բարձրացում: Համաձայն ՀՀ կառավարության 2020 թվականի ապրիլի 23-ի N 601–Ն որոշման մանկատների աշխատակիցների աշխատավարձի բարձրացման նպատակով կատարվել է վերաբաշխում, սակայն 2021 թվականի հաստատված պետական բյուջեով բարձրացումը ներառված չէ, արդյունքում առաջացել է անհրաժեշտություն միջոցառման շրջանակներում վերաբաշխում կատարելու:

**1.2. Առկա խնդրի առաջարկվող լուծումը**

ՀՀ 2021 թվականի պետական բյուջեի 1141 «Ընտանիքներին, կանանց և երեխաներին աջակցություն» ծրագրի «11001. Երեխաների շուրջօրյա խնամքի ծառայություններ» միջոցառումը նախատեսվում է իրականացնել «Երևանի մանկան տուն», «Գավառի մանկատուն», «Գյումրու «Երեխաների տուն», «Մարի Իզմիրլյանի անվան մանկատուն», «Խարբերդի մասնագիտացված մանկատուն» ՊՈԱԿ-ների և մրցույթով ընտրված կազմակերպության միջոցով: Մրցույթով ընտրված կազմակերպության համար 2021թ. ՀՀ պետական բյուջեով հաստատվել է 141,358.6 հազար դրամ, սակայն առ այսօր մրցույթ չի հայտարարվել և արդեն իսկ 7 ամիս գումար չի ծախսվել, հետևաբար գումարի 7/12 մասը, որը կազմում է 82459.2 հազար դրամ՝ նույնիսկ մրցույթի կայացման դեպքում չի ծախսվելու։ Անհրաժեշտություն է առաջացել ՀՀ կառավարության 2020 թվականի դեկտեմբերի 30-ի N 2215-Ն որոշման N 7 հավելվածում կատարել փոփոխություններ` մրցույթով ընտրված կազմակերպության համար նախատեսված 141,358.6 հազար դրամից 38,923.9 հազար դրամը վերաբաշխել «Երևանի մանկան տուն» և «Գավառի մանկատուն» ՊՈԱԿ-ներին՝ աշխատավարձի բարձրացման նպատակով։ Քանի որ մրցույթով ընտրված կազմակերպության համար 2021թ. ՀՀ պետական բյուջեով հաստատված գումարից 7 ամիս ծախսեր չի կատարվել, ապա 38,923.9 հազար դրամը վերականգնման ենթակա չէ։

**2. Կարգավորման առարկան**

Վերաբաշխման արդյունքում նախատեսվում է մրցույթով ընտրված կազմակերպության համար նախատեսված 141,358.6 հազար դրամ ֆինանսական միջոցներից 38,923.9 հազար դրամը վերաբաշխել «Երևանի մանկան տուն» և «Գավառի մանկատուն» ՊՈԱԿ-ներին՝ աշխատավարձի ֆոնդի պակասը լրացնելու նպատակով:

**3. Իրավական ակտի կիրառման դեպքում ակնկալվող արդյունքը**

Նախագծի ընդունմամբ կապահովվի ընդհանուր տիպի մանկատների աշխատակիցների աշխատավարձ ստանալու իրավունքը, կբարելավի մանկատներում իրականացվող խնամքի որակը:

**4. Տեղեկանք**

«Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունումից հետո այլ իրավական ակտերի ընդունման անհրաժեշտություն չի առաջանա, իսկ ՀՀ 2021 թվականի պետական բյուջեի ծախսերը և եկամուտները չեն ավելանա։